b'\n_START_ARTICLE_\nEva Haule\n_START_PARAGRAPH_\nEva Sybille Haule-Frimpong (s. 16. hein\xc3\xa4kuuta 1954 Stuttgart Saksan liittotasavalta) on saksalainen RAF-terroristij\xc3\xa4rjest\xc3\xb6n kolmannen sukupolven j\xc3\xa4sen. Haule vangittiin elokuussa 1986. H\xc3\xa4n sai elinkautistuomion murhista ja terroriteoista. Haulen tuomion v\xc3\xa4himm\xc3\xa4isaika p\xc3\xa4\xc3\xa4ttyi elokuussa 2007, jolloin h\xc3\xa4net vapautettiin 21 vankilassa istutun vuoden j\xc3\xa4lkeen._NEWLINE_Haule aloitti toimnnan terrorij\xc3\xa4rjest\xc3\xb6ss\xc3\xa4 1984. 5. marraskuuta 1984 Haule teki iskun asekauppaan, josta vietiin aseita ja ammuksia. Samana vuonna 18. joulukuuta Haulen on v\xc3\xa4itetty osallistuneen pommi-iskuun NATO:n yll\xc3\xa4pit\xc3\xa4m\xc3\xa4\xc3\xa4 koulua vastaan. Haulen on v\xc3\xa4itetty ajaneen r\xc3\xa4j\xc3\xa4htein lastatun auton koulun ulkopuolelle. Isku kuitenkin ep\xc3\xa4onnistui teknisten ongelmien vuoksi, ja pommit saatiin puretuksi._NEWLINE_Haule osallistui 1. helmikuuta 1985 Ernst Zimmermanin murhaan. Zimmerman oli MTU Aero Engines -yhti\xc3\xb6n johtokunnan puheenjohtaja._NEWLINE_Haule osallistui yhdess\xc3\xa4 Birgit Hogefeldin kanssa 8. elokuuta 1985 Edward Pimentalin kidnappaamiseen ja murhaan. Motiivina oli surmatun henkil\xc3\xb6llisyyspaperit, joilla terroristij\xc3\xa4rjest\xc3\xb6 onnistui soluttautumaan murhay\xc3\xb6t\xc3\xa4 seuraavana p\xc3\xa4iv\xc3\xa4n\xc3\xa4 sis\xc3\xa4\xc3\xa4n Frankfurtin l\xc3\xa4hist\xc3\xb6ll\xc3\xa4 sijainneeseen Yhdysvaltain lentotukikohtaan. Haule on my\xc3\xb6s yhdistetty kyseiseen pommi-iskuun lentotukikohtaa vastaan, jossa kuoli kaksi yhdysvaltalaista henkil\xc3\xb6\xc3\xa4 ja kaksikymment\xc3\xa4 loukkaantui._NEWLINE_Eva Haule vangittiin R\xc3\xbcsselsheimin kaupungissa 2. elokuuta 1986. H\xc3\xa4nt\xc3\xa4 syytettiin ep\xc3\xa4onnistuneesta pommi-iskusta, terrorij\xc3\xa4rjest\xc3\xb6\xc3\xb6n kuulumisesta, ry\xc3\xb6st\xc3\xb6st\xc3\xa4 ja asiakirjojen v\xc3\xa4\xc3\xa4rent\xc3\xa4misest\xc3\xa4. Haule tuomittiin 28. kes\xc3\xa4kuuta 1988 15 vuoden vankeuteen. Eva Haulen oli m\xc3\xa4\xc3\xa4r\xc3\xa4 vapautua vankilasta jo 2001, mutta h\xc3\xa4nt\xc3\xa4 vastaan nostettiin uusia syytteit\xc3\xa4 uusien todisteiden valossa Pimentalin murhasta ja lentotukikohtaa vastaan tehdyst\xc3\xa4 pommi-iskusta.'